A századot 1916 elején állították fel az ausztriai Straßhofban. Kiképzése után június 30-án a román frontra került, bázisa a Máramarossziget és Aknaszlatina között elhelyezkedő tábori repülőtér volt. 1917. július 25-én az egész légierőt átszervezték; ennek során a század hadosztályfelderítői feladatot kapott (neve ekkortól "Divisions-Kompanie 30", Flik 30D). 1917 végén Kézdivásárhelyen állomásozott, majd a keleti frontra vezényelték Csernovic mellé. Az orosz békekötés után Olaszországba szállították át és átszervezték vadászszázaddá ("Jagdflieger-Kompanie 30", Flik 30J). 1918 nyarán a 6. hadsereg alárendeltségében a Piave-offenzívában harcoltak. Ekkor Aviano és San Pietro in Campo tábori repülőterén voltak a bázisaik. 1918 október 15-én a század átkerült a Belluno-hadseregcsoporthoz és átvezényelték Santa Giustinába.